
Martfű Város Jegyzőtől
5435 Martfű, Szent István tér 1. 

Telefon: 56/450-222; Fax: 56/450-186
E-mail:titkarsag@ph.martfu.hu
E L Ő T E R J E S Z T É S
a gyermekvédelmi és szociális ellátásokról szóló helyi rendelet felülvizsgálatáról.

Tisztelt Képviselő-testület !

A szociális igazgatásról és szociális ellátásokról szóló 1993. évi III. törvény (továbbiakban: Szt.) 2012. január 1. napjával hatályba lépő rendelkezései tették szükségessé a gyermekvédelmi és szociális ellátásokról szóló  a 25/2011. (IX. 16. ) sz. rendelettel módosított 5/2011 (II.11.) helyi rendelet felülvizsgálatát.  
A hatályos rendelkezések szerint ismét átalakul a lakásfenntartási támogatás rendszere. A  lakásfenntartási támogatás megállapítására nem a települési önkormányzat képviselő-testülete  vagy átruházott hatáskörben annak szerve jogosult, hanem a települési önkormányzat jegyzője.  Ezzel egyidejűleg az ún. helyi lakásfenntartási támogatás, mint szociális segélyezési forma megszűnik.
2011 évben  átalakult a lakásfenntartási támogatás feltételrendszere. Jelentős változás volt, hogy a jogosultsági feltételek meghatározásánál az egy főre jutó jövedelem helyett a háztartás fogyasztási szerkezetét jobban kifejező fogyasztási egységen alapuló számítást vezetett be, valamint vizsgálja a kérelmezők  vagyoni helyzetét is. Ugyanakkor jelentősen megnövekedett a jövedelemhatár mértéke. Az öregségi nyugdíj mindenkori legkisebb összegének 150 %-a helyett 250 %-ban (jelenleg 71.250 Ft) határozta meg a jogalkotó a jogosultsági feltételt. 

A lakásfenntartási támogatás törvényi szabályainak megváltozása a  korábban magasabb jövedelmük miatt a támogatásból kiszorultak számára is legalább 2.500.- Ft támogatás megállapítását tette lehetővé.
Martfű Város Önkormányzatának Képviselő-testülete  helyi rendeletben a törvény által meghatározott összeghatárt további 10 %-kal  emelte, így helyi lakásfenntartási támogatásban részesülhettek azok a kérelmezők  is akiknek a háztartásában az egy fogyasztási egységre eső  jövedelmük nem haladta meg az öregségi nyugdíj legkisebb összegének a 260 %-át, és vagyonnal nem rendelkeztek. 
2011. december 31-i állapot szerint  17 fő részesült  ebben az ellátási formában.  A  részükre megállapított lakásfenntartási támogatás  március 31-éig folyósítható. Az érintett ügyfélkör erről szóló tájékoztatása folyamatban van.
A gyermekvédelmi és szociális ellátásokról szóló 25/2011. (IX. 16.) rendelettel módosított önkormányzati rendeletben a helyi lakásfenntartási támogatásra vonatkozó  szabályozást hatályon kívül kell helyezni. A rendelet továbbiakban az alábbiakkal módosul : 
A Polgármesteri Hivatal Hatósági Irodája helyett a Polgármesteri Hivatal  Művelődési és Szociális Iroda lép.

További fontos változások (tájékoztatásul, a helyi rendeletet nem érintik):
 

-          2012. január 1. napjától a foglalkoztatást helyettesítő támogatás összege az öregségi nyugdíj mindenkori legkisebb összegének 100 %-áról 80 %-ára csökkent, havi 28.500 Ft-ról 22.800 Ft-ra.

 

-          A rendszeres szociális segély maximum összege változott, ha a családban csak rendszeres szociális segélyre jogosult személy él a segély összege nem lehet magasabb, mint a nettó közfoglalkoztatási bér 90 %-a, ha a rendszeres szociális segélyre jogosult mellett foglalkoztatást helyettesítő támogatásra jogosult is él, a két ellátás együttes összeg nem lehet magasabb a nettó közfoglalkoztatási bér 90 %-ánál. 

 

-          Módosult a rendszeres szociális segélyre jogosító feltétel, a korábbi 55 év helyett, a segélyre jogosító életkori határ a nyugdíjkorhatár betöltését megelőző öt év, az ezt az életkort be nem töltött személyek foglalkoztatást helyettesítő támogatásra szerezhetnek jogosultságot. (A már megállapított ellátásoknál a segély megállapítására és összegére vonatkozó rendelkezéseket 90 napon belül kell felülvizsgálni).

 

-          A szociális ellátásban részesülő személyek részére nyújtható előleg 2012. január 1. napjától megszűnt, (korábban a rendszeres ellátásban részesülő személy a részére megállapított ellátás havi összegének 50 %-át előlegként vehette fel, melyet részletekben, a következő hat hónapban folyósított ellátásból törleszthetett).

 

-          Módosultak az adatvédelemre, adattovábbításra, illetve a szociális nyilvántartásra vonatkozó rendelkezések, továbbá végrehajtási rendelet szabályozza a természetben nyújtott ellátás során az önkormányzat és a szolgáltató közötti adatcsere formáját, tartalmát, és a jóváírás szabályait is.

-     Az adósságkezelési szolgáltatás szabályi is változtak: 

24 hónap helyett 48 hónapon belül nem lehet ismételten megállapítani az adósságcsökkentési támogatást annak a személynek, akinek a támogatása azért került megszüntetésre, mert az adósságkezelési tanácsadást nem vette igénybe, vagy az általa vállalt adósságtörlesztésnek illetve a lakásfenntartási kiadások megfizetésének három hónapig nem tett eleget.
Ugyanaz a személy vagy háztartásának tagja az eredményes adósságkezelési szolgáltatás lezárását követően fél év helyett 24 hónapon belül nem részesülhet ismételt adósságkezelési szolgáltatásban. 
Kérem a Tisztelt Képviselő-testületet, hogy az előterjesztés elfogadni szíveskedjen.

Martfű, 2012. január 25.

